ai4bharat/Pralekha huggingface dataset:
தொழிலாளர் மற்றும் வேலைவாய்ப்பு அமைச்சகம்
தொழிலாளர் அரசு காப்பீட்டு நிறூவனத்தின் இரண்டு புதிய முயற்சிகள் அறிமுகம்
காப்பீடு செய்து கொண்டவர்களுக்கும் அதன் பயனாளிகளுக்கும் அதிகாரமளிக்கவும் தொழிலாளர் அரசு காப்பீடு குறித்த விழிப்புணர்வை ஏற்படுத்தவும் இரண்டு புதிய முயற்சிகளை தொழிலாளர் அரசு காப்பீட்டு நிறூவனம் அறிமுகப்படுத்தி உள்ளது. உரையாடல் சார்ந்த தொலைபேசி உதவி மையம் மற்றும் நிறுவனத்தின் பயன்கள் குறித்த ஏழு குறும்படங்களும் அறிமுகம் செய்யப்பட்டுள்ளன.
இந்த வசதி அழைப்பவர்களின் கேள்விகளுக்கு உடனடி பதில் அளிப்பதுடன் புகார்கள் / குறைபாடுகளையும் பதிவு செய்து கொள்ளும். சராசரியாக நாளொன்றுக்கு 1000 தொலைபேசி அழைப்புக்களை இந்த நிறுவனம் பெறுகிறது.
இந்த முயற்சிகள் நாட்டில் உள்ள பணி ஆற்றலுக்கு அதிகாரம் அளிப்பதாக இருக்கும் என தொழிலாளர் மற்றும் வேலைவாய்ப்புத் துறை இணையமைச்சர் திரு. சந்தோஷ் குமார் கங்குவார் நம்பிக்கை தெரிவித்துள்ளார்.
PIB Headquarters
வீட்டு வசதிக் கடன், வாகனக் கடன், குறு-சிறு நடுத்தரத் தொழில்களுக்கான கடன் ஆகியவற்றின் வட்டி விகிதங்களை இந்தியன் ஓவர்சீஸ் வங்கி குறைத்துள்ளது- இது 01.11.2019-லிருந்து அமலுக்கு வரும்
இந்திய ரிசர்வ் வங்கி ரெப்போ விகிதத்தை 25 அடிப்படைப் புள்ளிகள் அளவுக்குக் குறைக்க முடிவு செய்துள்ளது. இதையடுத்து சென்னையைத் தலைமையிடமாகக் கொண்ட இந்தியன் ஓவர்சீஸ் வங்கி வீட்டுவசதி, வாகனங்கள், கல்வி, குறு-சிறு மற்றும் நடுத்தர தொழில்கள் ஆகியவற்றுக்கான வட்டி விகிதத்தை 25 அடிப்படை புள்ளிகள் அளவுக்குக் குறைத்துள்ளது. திருத்தப்பட்ட ரெப்போவோடு இணைந்த வட்டி விகிதம் 8.25 சதவீதத்திலிருந்து 8 சதவீதமாக குறைக்கப்பட்டுள்ளது. இது 01.11.2019-லிருந்து அமலுக்கு வரும்.
முன்னதாக, இந்தப் பிரிவுகளுக்கான கடன்களை 01.10.2019-லிருந்து ரெப்போவோடு இணைந்த வட்டி விகிதமாக மாற்ற இந்தியன் ஓவர்சீஸ் வங்கி அனுமதி அளித்திருந்தது.
பாதுகாப்பு அமைச்சகம்
பஹ்ரைன் மற்றும் ஓமனில் இருந்து இந்தியா வந்த 176 இந்தியக் குடிமக்கள், கொச்சி கடற்படை தளத்தில் தனிமைப்படுத்தப்பட்ட முகாம்களில் தனிமைப்படுத்துதல் காலத்தை நிறைவு செய்தனர்.
பஹ்ரைன், ஓமன் ஆகிய இடங்களிலிருந்து வந்த 176 இந்தியர்கள் கட்டாயமாக அவர்கள் தனிமைப்படுத்தப்பட்டு இருக்கவேண்டிய காலத்தை இன்று நிறைவு செய்தனர். கொச்சி கடற்படைத் தளத்தில் அவர்கள் தனிமைப்படுத்தப்பட்டிருந்தனர். தெற்குக் கடற்படை கமாண்டின் கோவிட் பாதுகாப்பு மையத்தில் கடந்த இரு வாரங்களாக தங்க வைக்கப்பட்டிருந்த இவர்கள், தற்போது நாட்டின் பல்வேறு பகுதிகளுக்கும் செல்லவிருக்கிறார்கள்.
இந்த  மையத்தில் தங்கியிருந்த போது, அவர்களுக்கு அனைத்து வேளைகளிலும் உணவு, தூய்மைப்படுத்திக் கொள்வதற்கான உபகரணங்கள், கண்காணிப்பிலான மருத்துவ சிகிச்சை, வைஃபை வசதி, தொலைபேசி வசதி, புதிய பிஎஸ்என்எல் சிம் கார்டுகள் கரன்சி மாற்றம் ஆகியவையும், இதர அடிப்படை வசதிகளும் செய்து தரப்பட்டன. அனைவருக்கும் RT-PCR பரிசோதனைகள் செய்யப்பட்டன. அவர்கள் முகாமிலிருந்து வெளியேற அனுமதிக்கப்படுவதற்கு முன் அவர்கள் யாரும் நோயால் பாதிக்கப்படவில்லை என்பது தெரியவந்துள்ளது. இந்த மையத்திலிருந்து இன்று கடைசியாக புறப்பட்ட 49 இந்தியர்கள் ஓமனிலிருந்து வந்தவர்கள். ஜூன் 1, 2 தேதிகளில் வெளியேறிய 127 இந்தியர்கள் பஹ்ரைனில் இருந்து வந்தவர்கள். கொச்சியில் உள்ள இந்த 200 படுக்கைகள் கொண்ட கடற்படை தனிமைப்படுத்தும் முகாம், மார்ச் மாதம் 20ஆம் தேதி ஏற்படுத்தப்பட்டது. விடுமுறைக் காலம் முடிந்த பிறகு, கொச்சிக்குத் திரும்பும் கடற்படைப் பணியாளர்களுக்கான முகாமாக இது செயல்பட்டு வந்தது.
பஹ்ரைன் மற்றும் ஓமனில் இருந்து வரும் பணியாளர்களுக்காக இது குறைந்த காலத்தில் மாற்றியமைக்கப்பட்டது. தெற்குக் கடற்படை கமாண்ட்டின் கடற்படை மருத்துவர்கள், கடற்படை விமானப் பணியாளர் பள்ளிப் பணியாளர்கள் ஆகியவர்களால் இந்த முகாம் நிர்வகிக்கப்பட்டு வருகிறது.
கோவிட்-19 நோய்க்கு எதிரான போராட்டத்தில் நாட்டிற்கு அனைத்து ஆதரவையும் அளிப்பதற்காக இந்தியக் கடற்படை அனைத்து முயற்சிகளையும் மேற்கொண்டு வருகிறது. ‘ஹர் காம் தேஷ் கே நாம்’ ‘ஒவ்வொரு செயலும் தேசத்தின் பெயரால்’ என்ற அர்ப்பணிப்பு உணர்வுடன் அது தன் கடமையை ஆற்றி தீர்மானங்களைப் பூர்த்தி செய்து வருகிறது
(Visitor Counter : 134
பாதுகாப்பு அமைச்சகம்
பாதுகாப்புத் துறையில் ‘தற்சார்பு இந்தியா’: ராணுவ முக்கியத்துவம் வாய்ந்த 928 உடனடி மாற்றுக் கருவிகள்/துணை அமைப்புகள்/உதிரி பாகங்கள் கொண்ட 4 வது ஆக்கபூர்வ உள்நாட்டுமயமாக்கல் பட்டியலுக்கு பாதுகாப்பு அமைச்சகம் ஒப்புதல் அளித்துள்ளது
பாதுகாப்புத் துறையில் '‘தற்சார்பு இந்தியா’'வை மேம்படுத்துவதற்கும், பாதுகாப்பு பொதுத்துறை நிறுவனங்களின் இறக்குமதியைக் குறைப்பதற்கும், ரூ. 715 கோடி மதிப்புள்ள இறக்குமதி மானியத்துடன் ராணுவ முக்கியத்துவம் வாய்ந்த 928 உடனடி மாற்றுக் கருவிகள்/துணை அமைப்புகள்/உதிரி பாகங்கள் கொண்ட 4வது ஆக்கபூர்வ உள்நாட்டுமயமாக்கல் பட்டியலுக்கு பாதுகாப்பு அமைச்சகம் ஒப்புதல் அளித்துள்ளது. இந்த சாதனங்களின் விவரங்கள் ஸ்ரீஜன் இணையப்பாக்கத்தில்  கிடைக்கின்றன. பட்டியலில் குறிப்பிடப்பட்டுள்ள காலக்கெடுவிற்குப் பிறகே இவை இந்தியத் தொழில்துறையிலிருந்து கொள்முதல் செய்யப்படும்.
இந்த நான்காவது உள்நாட்டு மயமாக்கல் பட்டியல்  மாற்றுக் கருவிகள்/துணை அமைப்புகள்/உதிரி பாகங்கள் தொடர்பாக 2021 டிசம்பர், 2022 மார்ச், 2022 ஆகஸ்ட் என ஏற்கனவே வெளியிடப்பட்ட மூன்று பட்டியல்களின் தொடர்ச்சியாகும். ஏற்கனவே வெளியிடப்பட்ட பட்டியல்களில் 2,500 சாதனங்கள் உள்நாட்டுமயம் ஆக்கப்பட்டுள்ளன. மேலும் 1,238  சாதனங்கள் குறிப்பிட்ட காலவரம்புக்குள் உள்நாட்டுமயம் ஆக்கப்படவுள்ளன. இவற்றில் 310 சாதனங்கள்  இதுவரை உள்நாட்டுமயம் ஆக்கப்பட்டுள்ளன.
அறிவிக்கப்பட்ட இந்தப் பொருட்களுக்கான கொள்முதல் நடவடிக்கையை பாதுகாப்பு பொதுத்துறை நிறுவனங்கள் விரைவில் தொடங்கும். இந்த நோக்கத்திற்காகவே தனியாக வடிவமைக்கப்பட்டுள்ள ஸ்ரீஜன் இணையப்பக்க தகவல்பலகையை   ஆர்வ வெளிப்பாட்டுக்கும்/முன்மொழிவுக்கான கோரிக்கைகளுக்கும் தொழில்துறையினர் காணலாம்; அதிக எண்ணிக்கையில் பங்கேற்க முன்வரலாம்.
வணிகம் மற்றும் தொழில்துறை அமைச்சகம்
துபாய் எக்ஸ்போ 2020-ல் இந்திய அரங்கிற்கு வருகை தந்த பார்வையாளர்களின் எண்ணிக்கை இரண்டு லட்சத்தைத் தாண்டியது
துபாயில் நடைபெற்று வரும் எக்ஸ்போ 2020-ல் இந்திய அரங்கம் ஒருமாத காலத்தை நிறைவு செய்துள்ளது. அக்டோபர் மாதம் முதல் தேதியன்று மத்திய வர்த்தகம் மற்றும் தொழில்துறை , நுகர்வோர் விவகாரங்கள் , உணவு மற்றும் பொது விநியோகம் மற்றும் ஜவுளித்துறை அமைச்சர் திரு பியூஷ் கோயல் இந்த அரங்கைத் திறந்து வைத்தார்.
நவம்பர் 3-ம் தேதி நிலவரப்படி இந்திய அரங்கிற்கு வருகை தந்துள்ள பார்வையாளர்களின் எண்ணிக்கை இரண்டு லட்சத்தைத் தாண்டியுள்ளது. இந்தியாவின் வளர்ச்சித் திறனை பறைசாற்றும் விதமாக பல்வேறு துறைகள் மற்றும் பல மாநிலங்களின் அடிப்படையிலான அமர்வுகள் தொடர்ந்து நடைபெற்றவண்ணம் உள்ளன. அதுமட்டுமின்றி ஏராளமான முதலீட்டு வாய்ப்புகளும் நமது நாட்டிற்கு இந்த எக்ஸ்போ வாயிலாக கிடைத்துள்ளது. அனுதினமும் பார்வையாளர்களைக் கவர தொடர்ந்து பல கலாச்சார நிகழ்ச்சிகள் நடத்தப்பட்டு வருகின்றன.
இந்த வெற்றிகரமான நிகழ்வு குறித்து துபாயில் உள்ள இந்திய துணைத் தூதர் டாக்டர் அமன் பூரி கூறுகையில், இந்திய அரங்கிற்கு துபாய் எக்ஸ்போ 2020-ல் அக்டோபர் மாதம் மிகச் சிறப்பாகவும், வெற்றிகரமாகவும் அமைந்தது என்று குறிப்பிட்டார். ஏராளமான பார்வையாளர்கள் இந்த ஒரு மாதத்தில் இந்திய அரங்கிற்கு வருகை புரிந்ததாகவும் இந்த நிலை நீடிக்கும் என்று எதிர்பார்ப்பதாகவும் தெரிவித்தார்.
இந்திய அரங்கில் வர்த்தக வாய்ப்புகள், கூட்டு முயற்சிகள், முதலீடுகள் ஆகியவை ஒருபுறம் நடந்தேறி வந்த போதிலும் இந்தியாவின் பண்டிகைகள். உணவு வகைகள், மற்றும் கலாச்சார நிகழ்வுகள் ஆகியவை பார்வையாளர்களைப் பெரிதும் ஈர்ப்பதாக அமைந்துள்ளன என்று பூரி கூறினார்.
வாரந்தோறும் ஒவ்வொரு தலைப்பிலான அமர்வுகள் இந்த அரங்கில் நடைபெற்று வருகின்றன. அந்த வகையில் பருவநிலை மாற்றம் பல்லுயிரி பெருக்கம், புதுப்பிக்கத்தக்க எரிசக்தி, விண்வெளித்துறை, ஊரகம் மற்றும் நகர்ப்புற வளர்ச்சி போன்ற பல்வேறு அம்சங்கள் குறித்த அமர்வுகளில் கலந்துரையாடல்களும் இந்தத் துறைகள் எதிர்கொள்ளவிருக்கும் விவாதங்களும் தொடர்ந்து நடைபெற்று கொண்டிருக்கின்றன. இது தவிர குஜராத், கர்நாடகா, லடாக் யூனியன் பிரதேசம் போன்ற பல்வேறு இந்தியப் பகுதிகள் குறித்த அமர்வுகளும் நடைபெற்றுள்ளன. அடுத்ததாக இதர மாநிலங்கள், மற்றும் விடுபட்டுள்ள இதரத்துறைகள் குறித்த அமர்வுகளும் நடைபெற உள்ளன.
அக்டோபர் மாதத்தி்ல் இந்திய அரங்கில், தசரா, நவராத்திரி கொண்டாட்டங்கள் நடைபெற்றன. இவற்றில் பாரம்பரிய நடனம், கதாகாலட்சேபம், இசை நிகழ்ச்சிகள் ஆகியவை வருகை தரும் பார்வையாளர்களுக்காக நடத்தப்பட்டன. நடைபெற்று வரும் தீபாவளி கொண்டாட்டங்கள், இந்த அரங்கை வண்ணமயமாக மாற்றியுள்ளது.
பெருமளவில் பார்வையாளர்களை ஈர்த்துள்ள அரங்கமாக இந்திய அரங்கம் பெயர் பெற்றுள்ளது.
பெண்கள் மற்றும் குழந்தை நலன் அமைச்சகம்
மத்திய தத்தெடுத்தல் வள ஆணையம் ஆறாவது ஆண்டு விழாவை கொண்டாடியது
மத்திய தத்தெடுத்தல் வள ஆணையத்தின் ஆறாவது ஆண்டு விழா கொண்டாட்டத்தில் மத்திய மகளிர் மற்றும் குழந்தைகள் மேம்பாட்டு அமைச்சகத்தின் செயலாளரும், மத்திய தத்தெடுத்தல் வள ஆணைய வழிகாட்டுதல் குழுவின் தலைவருமான திரு ராம் மோகன் மிஷ்ரா காணொலி மூலம் அலுவலர்களிடையே உரையாடினார்.
நாட்டில் குழந்தைகளை தத்தெடுப்பதற்கான வசதிகளை வழங்குவதற்காக சட்டப்பூர்வ அமைப்பு என்னும் அந்தஸ்து மத்திய தத்தெடுத்தல் வள ஆணையத்திற்கு 2016 ஜனவரி 16 அன்று இந்திய அரசால் வழங்கப்பட்டது.
கொவிட்-19 காரணத்தால் காணொலி மூலம் மத்திய தத்தெடுத்தல் வள ஆணையத்தின் ஆறாவது ஆண்டு விழா நடைபெற்றது. சவலான காலகட்டத்திலும், கடந்த வருடங்களை விட அதிகமான தத்தெடுத்தல்கள் மத்திய தத்தெடுத்தல் வள ஆணையத்தின் மூலம் நடந்துள்ளன.
2019-20-ஆம் ஆண்டின் இரண்டாம் மற்றும் மூன்றாம் காலாண்டுகளில் 849 மற்றும் 885 அக இருந்த தத்தெடுத்தல்களின் எண்ணிக்கை, 2020-21-ஆம் ஆண்டின் இரண்டாம் மற்றும் மூன்றாம் காலாண்டுகளில் முறையே 966 மற்றும் 983 ஆக இருந்தன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1688851
-----
(Visitor Counter : 127
பிரதமர் அலுவலகம்
உத்தராகண்ட் முதலமைச்சர் பிரதமருடன் சந்திப்பு
உத்தராகண்ட் முதலமைச்சர் திரு புஷ்கர் தாமி, பிரதமர் திரு நரேந்திர மோடியை இன்று சந்தித்தார்
பிரதமர் அலுவலக ட்விட்டர் செய்தியில் கூறியிருப்பதாவது;
" உத்தராகண்ட் முதலமைச்சர் திரு புஷ்கர் தாமி @pushkardhami பிரதமர் திரு நரேந்திர மோடியை @narendramodi சந்தித்தார்."
சமூக நிதி மற்றும் அதிகாரமளித்தல் அமைச்சகம்
மத்தி்ய சமூக நீதி மற்றும் அதிகாரமளித்தல் அமைச்சகத்தின் ஏடிஐபி திட்டத்தின் கீழ் முதல் முறையாக மெய்நிகர் தளத்தில் மாற்றுத்திறனாளிகளுக்கு பயன்படும் உபகரணங்கள், கருவிகள் விநியோகம்
கொவிட்-19 பெருந்தொற்றால் இதுவரை கண்டிராத சூழல் நிலவினாலும், மாற்றுத்திறனாளிகளுக்கான நலத்திட்ட உதவிகளைத் தொடர்ந்து பயனாளிகளுக்கு கிடைக்கச் செய்வதற்காக மத்திய அரசு சிறப்பு நடவடிக்கைகளை எடுத்து வருகிறது. மாற்றுத்திறனாளிகளுக்கு உதவும் கருவிகளையும், உபகரணங்களையும் கட்டணமில்லாமல் விநியோகிப்பதற்காக, கொரோனா முடக்க நிலைக் காலத்தில், முதல் முறையாக மெய்நிகர் முகாம் ஒன்று மத்திய அரசின் ஏடிஐபி திட்டத்தின் கீழ், பஞ்சாபில் உள்ள ஃபிரோஸ்பூர் மாவட்டத்தின் தல்வண்டி பாய் வட்டாரத்தில் இன்று ஏற்பாடு செய்யப்பட்டது. மத்திய சமூக நீதி மற்றும் அதிகாரமளித்தல் துறை அமைச்சர் திரு தாவர்சந்த் கெலாட், காணொலிக் காட்சி வாயிலாக இந்நிகழ்வில் சிறப்பு விருந்தினராகக் கலந்து கொண்டார்.
திரு தாவர்சந்த் கெலாட் தனது உரையில், கொவிட்-19 பெருந்தொற்றுக் கருத்தில் கொண்டு, மாற்றுத்திறனாளிகளுக்கு பயன்படும் கருவிகளையும், உபகரணங்களையும் விநியோகிப்பதற்காக மத்திய சமூக நீதி மற்றும் அதிகாரமளித்தல் அமைச்சகம், நாடெங்கிலும் தற்போது மெய்நிகர் ஏடிஐபி முகாம்களை நடத்துவதென தீர்மானித்திருப்பதாகத் தெரிவித்தார்.
நமது நாட்டில் நடத்தப்பட்ட ஏடிஐபி முகாம்களில் பத்து கின்னஸ் சாதனைகள் ஏற்படுத்தப்பட்டுள்ளதாகவும் அவர் குறிப்பிட்டார். மாற்றுத்திறனாளி மாணவர்கள், தமது கல்வியைத் தொடரவும், தற்சார்புடன் செயல்படுவதற்கும் அவர்களுக்கு கல்வி உதவித்தொகையையும், நிதியுதவியையும், பல்வேறு திட்டங்கள் வாயிலாக அமைச்சகம் அளித்து வருவதாகவும் திரு. கெலாட் கூறினார். இந்தியா முழுவதும் செல்லத்தக்க, மாற்றுத்திறனாளிகளுக்கான தனிப்பட்ட அடையாள அட்டையை பெறும் திட்டத்தில் சேருமாறு அவர் மாற்றுத்திறனாளிகளையும், அவர்களின் குடும்பத்தினரையும் கேட்டுக் கொண்டார். இதுவரை, நாடெங்கிலும் உள்ள 31 லட்சம் மாற்றுத்திறனாளிகளுக்கு இத்தகைய அட்டைகள் அளிக்கப்பட்டுள்ளன.
இன்று நடைபெற்ற மெய்நிகர் முகாமில் தல்வண்டி வட்டாரத்தில் உள்ள மொத்தம் 95 பயனாளிகளுக்கு, ரூ.12 லட்சம் மதிப்புள்ள 166 பல்வேறு கருவிகள் வழங்கப்பட்டுள்ளன.
-------
(Visitor Counter : 202
நுகர்வோர் நலன், உணவு மற்றும் பொது விநியோகம் அமைச்சகம்
துணை விளம்பரங்கள் தொடர்பான வழிகாட்டு நெறிமுறைகளை முழுமையாக கடைபிடிப்பதை உறுதி செய்யுமாறு விளம்பர நிறுவனங்களுக்கு மத்திய நுகர்வோர் விவகாரங்கள், உணவு & பொது வினியோகத்துறை அமைச்சகம் உத்தரவு
துணை விளம்பரங்கள் தொடர்பான அம்சங்களை, குறிப்பாக தவறாக வழிகாட்டக்கூடிய விளம்பரங்கள் மற்றும் அத்தகைய விளம்பரங்களைத் தடுப்பதற்கான வழிகாட்டு நெறிமுறைகள் முழுமையாக கடைபிடிக்கப்படுவதை உறுதி செய்யுமாறு, இந்திய விளம்பர சங்கம், இந்திய ஒலிபரப்பு அறக்கட்டளை, ஒலிபரப்பு அம்சங்கள் புகார் கவுன்சில், செய்தி ஒலிபரப்பாளர்கள் மற்றும் டிஜிட்டல் சங்கம், இந்திய விளம்பர தர கவுன்சில், பஞ்சாப், ஹரியானா மற்றும் டெல்லி வர்த்தகத் தொழில் கூட்டமைப்பு, இந்திய வர்த்தகத் தொழில் நிறுவனங்களின் கூட்டமைப்பு, அசோசேம், இந்திய சர்வதேச ஸ்பிரிட்ஸ் & ஒயின்ஸ் சங்கம் மற்றும் இந்திய விளம்பரதாரர்கள் சங்கம் ஆகியவற்றுக்கு, மத்திய நுகர்வோர் விவகாரங்கள், உணவு & பொது வினியோகத்துறை அமைச்சகத்தின் நுகர்வோர் விவகாரங்கள் துறை உத்தரவிட்டுள்ளது.
இந்த வழிகாட்டு நெறிமுறைகள், சம்பந்தப்பட்ட அமைப்புகளால் முழுமையாக கடைபிடிக்கப்படுவதில்லை எனவும், தடை செய்யப்பட்ட பொருட்கள், துணைப் பொருட்கள் மற்றும் சேவைகள் வாயிலாக, இன்னமும் விளம்பரம் செய்யப்படுவது தெரிய வந்துள்ளதாகவும் நுகர்வோர் விவகாரங்கள் துறை தெரிவித்துள்ளது. சமீபத்திய விளையாட்டுப் போட்டிகளின்போது உலக அளவில் ஒலிபரப்பப்பட்ட போது, இதுபோன்ற துணை விளம்பரங்கள் கண்டறியப்பட்டுள்ளதாகவும் தெரிவிக்கப்பட்டுள்ளது.
இசை சீடிக்கள், கிளப் சோடா மற்றும் பாட்டில்களில் அடைக்கப்பட்ட குடிநீர் என்ற பெயரில், மதுபானம் மற்றும் போதையூட்டும் பானங்களும், வெந்தயம் மற்றும் ஏலக்காய் என்ற பெயரில் புகையிலை மற்றும் குட்கா தொடர்பான விளம்பரங்களும் இடம்பெற்றது கண்டறியப்பட்டுள்ளது. அனைத்திற்கும் மேலாக, இதுபோன்ற விளம்பரங்களை வெளியிடும் நிறுவனங்கள், திரையுலக பிரபலங்களைப் பயன்படுத்துவது, இளைஞர்களிடையே எதிர்மறை விளைவுகளையே ஏற்படுத்தும். இவை தவிர, நேரடியாகவே, மதுபான விளம்பரங்கள் சமூக ஊடகங்களில் வெளியானதும் இத்துறையால் கண்டறியப்பட்டுள்ளது.
இத்தகைய துணை விளம்பரங்களை வெளியிட்ட தொலைக்காட்சிக்கு எதிரான வழக்கை விசாரித்த டெல்லி உயர்நீதிமன்றம், காலை 8 மணி முதல் இரவு 8 மணி வரை, ஒரு மணி நேரத்திற்கு ஒருமுறை 10 வினாடிகளுக்கு ஓடக்கூடிய மன்னிப்பை வெளியிடுமாறு உத்தரவிட்டது.
எனவே, இதுபோன்ற வழிகாட்டு நெறிமுறைகளை முழுமையாக கடைப்பிடிக்கத் தவறுவோர் மீது, கடும் நடவடிக்கை எடுக்கப்படும் என்றும் விளம்பரதாரர் சங்கங்களை, நுகர்வோர் விவகாரங்கள் துறை எச்சரித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் : https://www.pib.gov.in/PressReleasePage.aspx?PRID=1855766
புவி அறிவியல் அமைச்சகம்
அசாம், மேகாலயா, மேற்குவங்கம் மற்றும் சிக்கிம் மாநிலத்தில் இன்று கனமழைக்கு வாய்ப்பு
அசாம், மேகாலயா, மேற்குவங்கம் மற்றும் சிக்கிம் மாநிலத்தில் இன்று கனமழைக்கு வாய்ப்புள்ளதாக இந்திய வானிலை மையத்தின் தேசிய முன்னெச்சரிக்கை மையம் தெரிவித்துள்ளது.
தென் மேற்கு பருவமழை, வங்காள விரிகுடாவின் மத்திய மற்றும் வடகிழக்கு மாநிலங்களில் முன்னேற்றம் அடைந்துள்ளதால், நாகாலாந்து, மணிப்பூர், மிசோரம், திரிபுரா, அசாம், மேகாலயா, மேற்கு வங்கம், சிக்கிம் ஆகிய மாநிலங்களில் இன்றும், நாளையும் கனமழைக்கு வாய்ப்புள்ளது.
அருணாச்சலப் பிரதேசத்தில் ஒரு சில இடங்களில் இன்று முதல் 8ம் தேதி வரை கனமழை பெய்ய வாய்ப்புள்ளது. ஒடிசாவில் வரும் 10ம் தேதி ஒரு சில இடங்களில் கனமழை பெய்யும்.
கொங்கன் மற்றும் கோவா பகுதியில் புயல் சுழல் உருவாகியுள்ளதால், தெற்கு தீபகற்ப பகுதி மற்றும் மேற்கு கடலோர பகுதியில் ஒரு சில இடங்களில் இன்று இடியுடன் கூடிய மழைக்கு வாய்ப்புள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1724964
------
(Visitor Counter : 108
ஆயுஷ்
ஹோமியோபதி மருத்துவர்கள் தொலைமருத்துவ சேவை புரிய வழிகாட்டுதல்கள்: இணையவழி கருத்தரங்கில் ஆயுஷ் அமைச்சர் தகவல்
“ஹோமியோபதி சிகிச்சை அளிக்கும் மருத்துவர்களுக்கான வழிகாட்டுநெறிகளை மத்திய அரசு அங்கீகரித்துள்ளது” என்று மத்திய ஆயுஷ் துறை இணையமைச்சர் திரு. ஸ்ரீபாத் யெஸ்ஸோ நாயக் தெரிவித்தார்.
“தற்போது பரவி வரும் கோவிட் 19 தொற்று பாதிப்பை ஒழிக்கும் பணியில் ஈடுபட்டுள்ள பணிக்குழுவினரோடு ஆயுஷ் மருத்துவத் துறைப் பணியாளர்கள் இணைந்து செயல்பட வேண்டும்” என்றும் அமைச்சர் வலியுறுத்தினார்.
உலக ஹோமியோபதி தினத்தையொட்டி, இணைய வழி சர்வதேச கருத்தரங்கு  வெள்ளிக்கிழமை  நடைபெற்றது. இந்த இணைய வழிக் கருத்தரங்குக்கு  ஹோமியோபதி மருத்துவ ஆய்வு மத்திய குழுமம்  ஏற்பாடு செய்திருந்தது. ஹோமியோபதி மருத்துவத்தை உருவாக்கிய டாக்டர் சாமுவேல் ஹானிமென்னின் 265வது பிறந்த நாளையொட்டி உலக ஹோமியோபதி தினம் கடைப்பிடிக்கப்படுகிறது.
இந்த இணையவழிக் கருத்தரங்கில் உலகின் பல்வேறு பகுதிகளிலிருந்தும் ஆயிரக் கணக்கானோர் பங்கேற்றனர். நிகழ்ச்சியில் ஆயுஷ் அமைச்சகத் துறைச் செயலாளர் வைத்யா ராஜேஷ் கொதெச்சா வாழ்த்துரை வழங்கினார்.
சர்வதேச ஹோமியோபதி அகாதெமி  இயக்குநர் பேராசிரியர் டாக்டர் ஜார்ஜ் விதோல்கஸ், ஹோமியோபதி மருத்துவ ஆய்வு மத்திய கவுன்சில் இயக்குநர்  டாக்டர் அனில் குரானா, தில்லி அரசு ஆயுஷ் துறை ஹோமியோபதி இயக்குநர் டாக்டர் ஆர்.கே. மன்சன்டா, தேசிய ஹோமியோபதி நிறுவனத்தின்  இயக்குநர் டாக்டர் சுபாஷ் சிங், ஆயுஷ் அமைச்சகத்தின் இயக்குநர் டாக்டர் எஸ்ஆர்கே வித்யார்த்தி, டாக்டர் வி.கே. குப்தா , டாக்டர் ராபர்ட் வான் ஹஸேலன் , பேராசிரியர் ஆரோன் டோ  ஆகியோர் கருத்தரங்கில் பேசினர்.
கருத்தரங்கில் பங்கேற்ற வல்லுநர்கள் கோவிட் 19 தொற்று பாதிப்பைக் கட்டுப்படுத்துவதில் ஹோமியோபதி மருத்துவத்தைப் பயன்படுத்திக் கொள்ள வேண்டியதன் அவசியத்தை வலியுறுத்தினர். கோவிட் 19 தொற்று பாதிப்பு சிகிச்சைக்கு ஹோமியோபதி எந்த அளவுக்குத் துணை புரிகிறது என்ற தரவுகளையும் அவர்கள் எடுத்துரைத்தனர்.
(
பிரதமர் அலுவலகம்
பிறந்தநாள் வாழ்த்துகள் தெரிவித்ததற்காக குடியரசு தலைவர், குடியரசு துணைத் தலைவர் மற்றும் இதர உலகத் தலைவர்களுக்கு பிரதமர் நன்றி
தமக்கு பிறந்தநாள் வாழ்த்துகள் தெரிவித்ததற்காக குடியரசு தலைவர், குடியரசு துணைத் தலைவர் மற்றும் இதர உலகத் தலைவர்களுக்கு பிரதமர் திரு நரேந்திர மோடி நன்றி தெரிவித்துள்ளார்.
“மாண்புமிகு குடியரசு தலைவர் அவர்களே, தங்களது விலைமதிப்பில்லா வாழ்த்துகளுக்கு மனப்பூர்வ நன்றி,” என்று குடியரசு தலைவருக்கு பிரதமர் பதிலளித்துள்ளார்.
“மனப்பூர்வ வாழ்த்துகளுக்கு நன்றி குடியரசு துணைத் தலைவர் திரு எம் வெங்கையா நாயுடு அவர்களே,” என்று குடியரசு துணைத் தலைவருக்கு பிரதமர் பதிலளித்துள்ளார்.
“வாழ்த்துகளுக்கு நன்றி அதிபர் கோத்தபயா,” என்று இலங்கை அதிபருக்கு பிரதமர் பதிலளித்துள்ளார்.
“தங்களது அன்பு வாழ்த்துகளுக்கு நன்றி தெரிவிக்க விரும்புகிறேன்,” என்று நேபாள பிரதமருக்கு பிரதமர் பதிலளித்துள்ளார்.
“எனது நண்பர் பிரதமர் ராஜபக்சேவுக்கு வாழ்த்துகளுக்காக நன்றி,” என்று இலங்கை பிரதமருக்கு பிரதமர் மோடி பதிலளித்துள்ளார்.
“உங்களது அன்பான வாழ்த்துகளுக்கு நன்றியுடையவனாவேன்,” என்று டொமினிசியா பிரதமருக்கு பிரதமர் பதிலளித்துள்ளார்.
“நன்றி திரு கே பி சர்மா ஒலி,” என்று நேபாள முன்னாள் பிரதமருக்கு பிரதமர் பதிலளித்துள்ளார்.
தொலைதொடர்பு மற்றும் தகவல் தொழில்நுட்ப அமைச்சகம்
"பலவகை ஒளிபரப்புமுறை இயக்குவோர்  பதிவு புதுப்பித்தல்" குறித்த பரிந்துரைகளை இந்தியத் தொலைத்தகவல் ஒழுங்குமுறை ஆணையம்  வெளியிட்டுள்ளது
"பலவகை ஒளிபரப்புமுறை இயக்குவோர்  பதிவு புதுப்பித்தல்" குறித்த பரிந்துரைகளை இந்தியத் தொலைத்தகவல் ஒழுங்குமுறை ஆணையம்  வெளியிட்டுள்ளது.
நாடு முழுவதும் இந்திய ஒலிபரப்புத் துறையின் டிஜிட்டல்மயமாக்கல் 2012 ஆம் ஆண்டு தொடங்கி மார்ச் 2017-ல் நிறைவடைந்தது. ஆன்டெனா விநியோக முறை  அமலாக்கத்தின் போது, ஜூன் 2012-ல் பலவகை ஒளிபரப்புமுறை இயக்குவோருக்குப் புதிய பதிவுகளை தகவல் மற்றும் ஒலிபரப்பு அமைச்சகம் வழங்கியது. ஜூன் 2022-ல் இதன் புதுப்பித்தல்/நீட்டிப்பு செய்யப்பட வேண்டும். இருப்பினும், எம்எஸ்ஓ பதிவுகள் புதுப்பித்தல் பற்றி கேபிள் டிவி நெட்வொர்க் விதிகள், 1994 குறிப்பிடவில்லை. இதைக் கருத்தில் கொண்டு, எம்எஸ்ஓ புதுப்பித்தல் நடைமுறை தொடர்பான விஷயங்கள் குறித்த பரிந்துரைகள் கோரி தகவல் ஒலிபரப்பு அமைச்சகத்திடமிருந்து ஒரு குறிப்பை ஆணையம் பெற்றது.
இதைத் தொடர்ந்து சம்பந்தப்பட்டவர்களிடம் கருத்துக்கள் கோரப்பட்டன. பின்னர் அனைத்தும் பரிசீலிக்கப்பட்டு பரிந்துரைகள் அளிக்கப்பட்டுள்ளன.
இதன்படி, எம்எஸ்ஓ பதிவு 10 ஆண்டுகளுக்குப் புதுப்பிக்கப்பட வேண்டும்.
புதுப்பித்தலின் போது, செயலாக்கக் கட்டணத்தை ரூ. 1 லட்சமாக வைக்க வேண்டும் என்று ஆணையம் பரிந்துரைக்கிறது. .
பதிவுகளை புதுப்பிக்க விண்ணப்பம் செய்வதற்கான சாளரம், உரிமம் காலாவதியாகும் தேதியிலிருந்து 7 மாதங்களுக்கு முன்னதாகவும், காலாவதியான தேதிக்கு 2 மாதங்களுக்குப் பின்பாகவும் திறக்கப்படமாட்டாது.
காலாவதியாகும் தேதியின் நினைவூட்டல், சம்பந்தப்பட்ட எம்எஸ்ஓ களுக்கு காலாவதியாகும் தேதிக்கு குறைந்தது 7 மாதங்களுக்கு முன்னதாக தகவல் ஒலிபரப்பு அமைச்சகத்தால் தானியங்கி தகவல்தொடர்பு மூலம் அனுப்பப்பட வேண்டும்.
பரிந்துரைகளின் முழு விவரங்கள் ட்ராய் அமைப்பின் இணையதளமான www.trai.gov.in ல் கிடைக்கும் .
ஏதேனும் தெளிவுபெற /தகவல்களுக்கு, ஆலோசகர் திரு அனில் குமார் பரத்வாஜை தொலைபேசியில் தொடர்பு கொள்ளலாம். எண்: +91-11-23237922.
மேலும் விவரங்களுக்கு இந்த ஆங்கில செய்திக்குறிப்பையும் காணலாம்: https://pib.gov.in/PressReleasePage.aspx?PRID=1887332
பிரதமர் அலுவலகம்
ஜி20 அமைப்பின் தலைமை பொறுப்பை இந்தியா ஏற்றுக்கொண்டுள்ள நிலையில் பிரதமர் வலைப்பூவில் தனது எண்ணங்களை பதிவிட்டுள்ளார்
“இந்தியாவின் ஜி20 தலைமைத்துவத்தை நாம் அனைவரும் ஒன்று சேர்ந்து புனரமைத்தல், நல்லிணக்கம் மற்றும் நம்பிக்கையின் தலைமையாக மாற்றுவோம்”
ஜி20 அமைப்பின் தலைமைப் பொறுப்பை இந்தியா இன்று ஏற்றுக்கொண்டுள்ள சிறப்பான தருணத்தில் , பிரதமர் திரு நரேந்திர மோடி வலைப்பூ  ஒன்றில் தமது எண்ணங்களை பகிர்ந்துகொண்டுள்ளார்.
இது குறித்து பிரதமர் அலுவலகம் வெளியிட்டுள்ள ட்விட்டர் பதிவுகள் வருமாறு:
“ஜி20 தலைமைத்துவத்தை இந்தியா ஏற்றுக்கொண்டுள்ள நிலையில், பிரதமர் @narendramodi வலைப்பூவில் தனது எண்ணங்களை பதிவிட்டுள்ளார்”
“இந்தியாவின் ஜி20 தலைமைத்துவம், மனிதகுலம் முழுவதும் பயன்பெறுவதை நோக்கிய பணியாற்றுதல் ஆகும்”.
“ஒரே பூமி, ஒரே குடும்பம், ஒரே எதிர்காலம்”
“இன்று உலகம் எதிர்நோக்கும் பெரும் சவால்களுக்கு ஒன்றாகச் சேர்ந்துதான் தீர்வுகாண முடியும்”
“இந்தியா உலகின் ஒரு சிறிய வடிவம்”
“கூட்டாக முடிவெடுக்கும் மிகப்பழமையான பாரம்பரியங்களுடன், ஜனநாயகத்தின் அடிப்படை உயிரணுவாக இந்தியா திகழ்கிறது”
“மக்கள் நலனுக்காக தொழில்நுட்பத்தை பயன்படுத்துதல்”
“நமது ஒரே பூமியை புனரமைத்தல், நமது ஒரே குடும்பத்திற்குள் நல்லிணக்கத்தை ஏற்படுத்துதல், நமது ஒரே எதிர்காலத்திற்கு நம்பிக்கையை அளித்தல் ஆகியவை கவனம் செலுத்த வேண்டிய நமது முன்னுரிமைகளாகும்”
“இந்தியாவின் ஜி20 செயல்பாடு, அனைவரையும் உள்ளடக்கிய, லட்சியம் மிக்க, செயல்திறன் சார்ந்த உறுதியான முடிவெடுத்தல் ஆகும்”
“இந்தியாவின் ஜி20 தலைமைத்துவத்தை நாம் அனைவரும் ஒன்று சேர்ந்து புனரமைத்தல், நல்லிணக்கம் மற்றும் நம்பிக்கையின் தலைமைப் பொறுப்பாக மாற்றுவோம்”
பிரதமர் தனது @narendramodi ட்விட்டர் கணக்கில் பதிவான விவரங்களை பகிர்ந்து கொண்டுள்ளதுடன் ஜி20 நாடுகளின் தலைவர்களுக்கும் அதனை அனுப்பியுள்ளார். அவர் வெளியிட்டுள்ள ட்விட்டர் பதிவு வருமாறு:- “இன்று இந்தியா அதன் ஜி20 தலைமைத்துவத்தை தொடங்கியுள்ள நிலையில், உலக நலனுக்காக, அனைவரையும் உள்ளடக்கிய லட்சியம் மிக்க, செயல்திறன் சார்ந்த உறுதியான முடிவுகளை எடுக்கும் செயல்திட்டத்தின் அடிப்படையில் எவ்வாறு நாம் வரும் ஆண்டில் பணியாற்றவிருக்கிறோம் என்பது குறித்த சில எண்ணங்களை எழுதியுள்ளேன்” #G20India @JoeBiden @planalto
“மனிதகுலம் முழுவதற்கும் பலனளிக்கும் வகையில் அடிப்படை மனப்போக்கில் மாற்றத்தை உருவாக்கி முன்னேறி செல்லவேண்டிய மிகச்சிறந்த தருணம் இது என நான் உறுதியாக நம்புகிறேன்” #G20India
@MohamedBinZayed @AlsisiOfficial @RishiSunak @vonderleyen
ஒற்றுமையை போதிக்கும் நமது ஆன்மீக பாரம்பரியங்களை உந்துசக்தியாகக் கொண்டு உலகளாவிய சவால்களுக்குத் தீர்வுகாண ஒன்றுபட்டு செயல்பட வேண்டிய நேரம் இது #G20India
@sanchezcastejon @KumarJugnauth @BDMOFA @President_KR”
சிறப்பு சேவைகள் மற்றும் கட்டுரைகள்
உத்தண்டிகண்டிகையில் புதிய அஞ்சலகம் திறப்பு
பொது மக்களின் அஞ்சல் சேவைகளை கருத்தில் கொண்டு தாம்பரம் அஞ்சல் கோட்டத்திற்குட்பட்ட திருவள்ளூர் மாவட்டம், பொன்னேரி தாலுக்காவின் கிராமமான உத்தண்டிகண்டிகையில் புதிய கிளை அஞ்சலகம் 17.07.2023 அன்று துவங்கப்பட்டுள்ளது.
உத்தண்டிகண்டிகை பட்டுவாடா கிளை அஞ்சலகம் லட்சுமி நாராயணா கோவில் தெரு, உத்தண்டிகண்டிகை என்ற முகவரியில் காலை 10.30 மணி முதல் மாலை 14.30 வரை செயல்படும். இப்புதிய கிளை அஞ்சலகம் அஞ்சல்துறை சேவைகளான சாதாரண தபால், பதிவு தபால், விரைவு தபால், மணியார்டர் சேவை, தொலைபேசி கட்டண சேவை, அஞ்சலக காப்பீட்டு சேவை, அஞ்சல் சேமிப்பு கணக்குகளான சேமிப்பு கணக்கு, தொடர் வைப்புக்கணக்கு, நிரந்தர வைப்புக்கணக்கு, செல்வ மகள் சேமிப்பு திட்டங்கள் போன்றவற்றை பொது மக்களுக்கு வழங்கும். இந்த கிளை அஞ்சலகம் 601204 என்ற அஞ்சல் குறியீட்டு எண்ணுடன் உத்தண்டிகண்டிகை, ஆத்தேரய மங்கலம், சிங்கிளிமேடு மற்றும் கோடூர் கிராமங்களுக்கு அஞ்சல் பட்டுவாடா செய்யும்.
புதிய கிளை அஞ்சலகத்தை திரு. மேஜர் மனோஜ், முதுநிலை கோட்ட கண்காணிப்பாளர், தாம்பரம் கோட்டம், சென்னை 600045 அவர்கள் உத்தண்டிகண்டிகை பஞ்சாயத்து தலைவர், உபதலைவர் மற்றும் கிராம மக்களின் முன்னிலையில் 17.07.2023 காலை துவக்கி வைத்தார்.
உத்தண்டிகண்டிகை மற்றும் அதை சுற்றியுள்ள கிராம மக்கள், அரசு சார்ந்த அலுவலகங்கள், கல்வி நிறுவனங்கள் ஆகியவை அஞ்சல் சேவைகளை இப்புதிய கிளை அஞ்சலகத்தின் மூலம் பெற்று தங்களின் ஒத்துழைப்பை நல்குமாறு கேட்டுக்கொள்கிறோம்.
-----
(Visitor Counter : 40